Sulík, Richard, poslanec NR SR (2014-02-13):
Ďakujem pekne za slovo, pani predsedajúca. No od kolegu Zajaca sme počuli niekoľko hriechov z prvej vlády Roberta Fica a ja by som rád pridal niekoľko dôvodov, pre ktoré by Robert Fico nemal byť ani premiérom, ani prezidentom preto, lebo pod jeho vládnutím sa darí rozkrádaniu a darí sa plytvaniu. Tak dôvod prvý by mohla byť táto veľmi pofidérna spätná kúpa SPP, čo je nič iné ako tunel za možno 500 mil. eur, kedy štát prevezme prázdnu stratovú matku a ziskové časti ponechá súkromným spoločnostiam vrátane priateľov z J&T. Táto kauza je o to horšia, že v podstate J&T to celé realizuje. A plus treba povedať, že už v minulosti bolo SPP silne tunelované tými mimoriadnymi dividendami. Dôvod číslo dva, šéf Úradu vlády, za tej prvej vlády, pán Federič nadobudol byt od SPP za smiešnu cenu. To je klasický príklad klientelizmu, ktorý sa deje často. Ale pokiaľ je to priamo šéf Úradu vlády, tak je to priama zodpovednosť predsedu vlády. Dôvod číslo tri, minister školstva pán Čaplovič nedáva eurofondy školám, ale ministerským úradníkom: 280 mil. eur, ktoré prídu z Európskej únie na školstvo, pôjde fakticky celá suma ministerským úradníkom a do samotných škôl len 35 mil. eur. Zvyšok sa prehajdáka na veci ako Systém národnej sústavy kvalifikácií, ktorý sme mohli mať zadarmo, alebo digitálne učivo, ktoré bolo nakupované viackrát cez prekrývajúce sa a opakujúce sa projekty, a tak ďalej. Dôvod číslo štyri, spor s Unionom stál 27 mil. eur, nezmyselný spor o zákaze zisku zdravotných poisťovní. A toto je priama zodpovednosť Roberta Fica, lebo on osobne to pretláčal, napriek tomu, že varovali ho asi všetci, ktorí mali k tomu čo povedať. Tento spor sme samozrejme prehrali. A čo je už doslova svinstvo a nehoráznosť, to je, to sú služby právnikov za 21 mil. Štát teda zaplatil 21 mil. eur za to, aby prehral spor vo výške 27, naopak, výherca Achmea zaplatila 3 mil., aby tento istý spor vyhrala. Dôvod číslo päť, časopis Slovenskej pošty bezodplatne propaguje stranu SMER. Stratová Slovenská pošta vydáva predražený časopis. Je to len síce 120 000 eur, ale veď, keď neprší, aspoň kvapká. Navyše tento časopis nebol dodávaný do všetkých domácností, do ktorých dodávaný byť mal. Dôvod číslo šesť, dodatok k zmluve na zakopanie jám. Národná diaľničná spoločnosť odklepla firme Váhostav sumu na zakopanie jám, ktorá bola približne trikrát vyššia ako druhá najvyššia ponuka. To je taká klasická zlodejina v réžii SMER-u. Štát mohol ušetriť 4 mil. eur. Neušetril. Dôvod číslo sedem, spustnutá parlamentná záhrada a to je skutočne taká prkotina, za ktorú Národná rada platí 11 000 eur mesačne, záhrada sa neudržuje. Dôvod číslo osem, Slovenská pošta zaplatí 600 000 eur za opravu strechy. Pri 2 400 metroch štvorcových je to 250 eur na meter štvorcový. Za túto sumu sa to dalo možno už aj pozlátiť. Bežná cena je len približne desatina, 30 eur na meter štvorcový. Ale Slovenská pošta si to zrejme môže dovoliť zaplatiť, 250. Opäť ďalšia typická rozkrádačka, za ktorú je v tomto prípade nepriamo zodpovedný Robert Fico minimálne preto, lebo to toleruje a nekoná. Dôvod číslo deväť, štátny podnik SEPS zaplatí pánovi Brhelovi približne 20 mil. eur, ale zmluva je tajná, preto sa nedozvieme, za čo všetko to bolo. Dôvod číslo desať, osoba podozrivá z tunelovania sa vrátila do štátnej teplárne. Ružena Lovasová, to je tá dáma, ktorá si za štátne, teda za verejné peniaze chcela upraviť nárazníky, bola dosadená do Bratislavskej teplárenskej spoločnosti aj napriek tomuto drobnému škandáliku z roku 2008. Dôvod číslo jedenásť, firma obvineného Petra H. obstaráva pre štát naďalej. Firma PRO-TENDER, ktorej konateľa Petra H. obvinili z porušenia zákona o verejnom obstarávaní, čiže to nebolo obvinenie za nejakú nesúvisiacu vec, ale priamo za to, že porušoval zákon o verejnom obstarávaní, a to bolo konkrétne v súvislosti s rekonštrukciou urgentného príjmu Univerzitnej košickej nemocnice, no tak táto firma zabezpečuje poradenstvo a verejné obstarávanie pre viaceré organizácie v zdravotníctve naďalej. PRO-TENDRU sa od nástupu novej vlády, teda tejto, podarilo podpísať kontrakty v súvislosti s verejným obstarávaním za 200 000 eur. To je len na to obstarávanie, tým pádom tie zákazky sú za niekoľko miliónov. Tomuto sa hovorí spraviť capa záhradníkom. Dôvod číslo dvanásť, inštitúcia z rezortu školstva si prenajala budovu o 11 eur na meter štvorcový drahšie, ako platia iné firmy v tej istej, súkromné firmy, v tej istej budove. Opäť také len, úplne bežná, štandardná rozkrádačka, na ktorú ľudia už dávno zabudli, a je to asi 150 000 eur za tri roky. No ónyxová kúpeľňa z toho asi nebude. Dôvod číslo trinásť, veľká kauza Horné Plachtince. Reklamné a piár služby pre projekty financované z európskych peňazí v celkovej hodnote 130 mil. eur mala v mene dvadsiatich piatich štátnych a verejných inštitúcií obstarávať Regionálna obstarávacia agentúra spolu s obcou Horné Plachtince. O tom bolo povedané hodne. Dôvod číslo štrnásť, prečo Robert Fico už by nemal byť premiérom. Národná sústava kvalifikácií. To je konkrétne maslo na hlave ministra školstva pána Čaploviča, ktorý sa rozhodol zaplatiť nejakú sumu medzi 15 až 25 mil. za vytvorenie tejto Národnej sústavy kvalifikácií, pričom treba povedať, že Česká republika nám to ponúkla bezplatne. Stačilo to preložiť z češtiny do slovenčiny. Ale prečo niečo zadarmo, keď sa to dá obstarať za 25 mil. alebo 15? Dôvod číslo pätnásť, zbytočné luxusné aerotaxíky L 410 na ministerstve obrany. Bývalá vláda Ivety Radičovej v roku 2011 schválila dokument, v ktorom sa uvádza, že Ozbrojené sily potrebujú štyri lietadlá L 410. Armáda disponovala siedmimi, z toho dve boli po životnosti. Čiže stále ešte ostalo päť lietadiel. Napriek tomu zo skromných 10 mil. eur pán Glváč obstaral tieto aerotaxíky. To je, sú vyhodené peniaze. Ale veď z cudzieho krv netečie. Dôvod číslo šestnásť, predražený prístroj v Štátnej fakultnej nemocnici Trenčín. Tak táto nemocnica obstarala počítačový tomograf za 2,3 mil. eur, čo je dvojnásobná cena, za ktorú to obstaral Východoslovenský onkologický ústav. Dôvod číslo sedemnásť, kampaň za 684 000 eur pre televíziu TA3. Ministerstvo pôdohospodárstva zaplatí za šoty, dokumenty a relácie o sladkovodných rybách na Slovensku, to je predpokladám asi najdôležitejší problém, ktorý Slovensko má, viac ako pol milióna eur, ktoré dostane televízia TA3 blízka pánovi Kmotríkovi. Dôvod číslo osemnásť, vývoj mobilného radiačného laboratória na ministerstve obrany. Norbert Havalec, to je jeden z dvojice manažérov garážovej spoločnosti Interblue, to je tá emisná kauza, o ktorej sa tu dnes rokuje, dostane niekoľko stotisíc eur na vývoj radiačného laboratória. Zo zmluvy, ktorú zverejnilo ministerstvo hospodárstva, vyplýva, že táto firma Magic trading má dostať 636 000 eur na podporu inovácií a tak ďalej a tak ďalej. Samozrejme, ďalšia rozkrádačka. Dôvod číslo devätnásť je len taká prkotina, ale veľmi milá. Pán minister Čaplovič sa rozhodol nakúpiť za 9 900 eur kvetinky, z toho dve bukréty, jedna za 2 500 a druhá za 2 300 eur. Dôvod číslo dvadsať, prenájom luxusného Audi na ministerstve školstva. Od spoločnosti Jirka Malchárka, to je ten pán z Gorily, malo ministerstvo školstva niekoľko mesiacov prenajaté luxusné Audi pre úradníkov, za čo zaplatilo 10 000 eur za niečo vyše troch mesiacov. Kauza číslo dvadsaťjeden, motorové člny bez motorov preto, lebo boli tak strašne draho nakúpené, že na motory neostalo. Za nejaké člnky dalo ministerstvo obrany 4,6 mil. eur. Nepoužiteľné, lebo chýbali motory. Dôvod číslo dvadsaťdva, zbytočné obstaranie prístrojov na nočné videnie. Minister Glváč sa rozhodol nakúpiť 2000 prístrojov na nočné videnie v hodnote 13 mil. eur, pričom bohate ich postačilo dvesto kusov. Plytvanie jak vyšité! A samozrejme, keď tam kukajú slušné provízie, tak prečo nekúpiť dve tisíc prístrojov? Dôvod číslo dvadsaťtri, stimul pre košickú panelákovú firmu Grandwood. Keby v tomto prípade, keby mala nejaká firma z paneláku dostať 21 mil. eur investičnú pomoc, tak keby v tomto prípade práve naša strana nebola toľko kričala a skákala, tak aj táto zlodejina by bola zrealizovaná. Dôvod číslo dvadsaťštyri, štát dá na Učiteľské noviny vyše 500 000 eur za dva roky, pričom Učiteľské noviny v Českej republike vychádzajú bez akejkoľvek dotácie. Povedzme, to nie je také úplne priame rozkrádanie, to je len plytvanie. Dôvod číslo dvadsaťpäť, netransparentné pridelenie miliónovej zákazky pre Jozefa Brhela, známeho ako človeka z pozadia SMER-u, a teda to je pre, prepáčte, pre firmu Alter Energo, za ktorou stojí Jozef Brhel, a pre ďalšiu spoločnosť Eloktrovod, s ktorou mal do činenia minister hospodárstva Tomáš Malatinský. Dôvod číslo dvadsaťšesť, paničky si vyrazili do Petrohradu vládnym špeciálom. O tom sme už čosi porozprávali. Koľko padlo na tento výletík? Tridsaťtisíc, 40 tisíc eur z peňazí daňových poplatníkov? A kolegyňa Gubániová si ani len spomenúť nevedela, s kým to tam, Gabániová, ospravedlňujem sa, si ani len spomenúť nevedela, s kým to teda v tom Petrohrade rokovali. Ospravedlňujem sa. Dôvod číslo dvadsaťsedem, prečo by Robert Fico mal byť naozaj odvolaný. Jeho minister pôdohospodárstva pán Jahnátek dáva funkcie asi tak polovici Komjatíc a ešte aj nejakej tej rodinke. Teraz, keď počuť to slovo Komjatice, tak si asi vieme všetci pospomínať, jak to tam asi prebiehalo a koľko o tom bolo popísané. Dôvod číslo dvadsaťosem, smerácka starostka Janovej Lehoty sa obohacovala na eurofondoch. Zrejme sfalšované prezenčky korešpondujú s omylom vo výkaze práce, za ktorú dostávala smerácka starostka Janovej Lehoty Božena Kováčová peniaze z eurofondov za účasť na konferenciách, workshopoch a besedách a tak ďalej a tak ďalej, dokopy 60 000 eur. No, zaplať pánboh, to bude na skromnejšiu kúpeľňu. Dôvod číslo dvadsaťdeväť, Oraclovský megapodvod v Sociálnej poisťovni. Firma poradcu pre UNITAS Juraja Poláka v Indexer, s.r.o., podporovaná firmou spoločnosťou Oracle Slovensko uviedla do omylu ministerstvo financií a našla spôsob ako obísť zákon o verejnom obstarávaní, pričom vďaka tomuto manévru z ministerstva vytiahla za nákup licencií 4,4 mil. eur, ktoré nemuseli byť. Dôvod číslo tridsať. Poistencov láka, poistencov štátu láka zvláštna agentúra, ktorú riadil brat člena SMER-u, samozrejme tu podnikať môžu aj bratia členov SMER-u. Čo je ale zvláštne, zákazka za 40 000, za 42 000 eur bola rozdelená na päť častí. A jaká to náhoda, všetkých päť zákazok pod 10 000 eur. Tým pádom bola každá, no tak všetkých päť dostal brat nášho kolegu a primátora Brezna Jaroslava Demiana Ľudovít Demian. A v jeden deň a všetkých päť dostal len on. Spoločnosť Infinitiv Media pritom už v minulosti profitovala z verejných zdrojov. Dôvod číslo tridsať jedna. Súťažné radary nastavili tak, že môže uspieť iba jediná firma. Ministerstvo vnútra nastavilo podmienky nezmyselne prísne, čím docielilo, že do súťaže sa môže prihlásiť iba jedna firma. Ide o 15 radarov a 10 videoradarov pre dopravnú políciu za 720 000 eur. Snáď netreba ani dopĺňať, že keď je tam len jediná firma, tak si môže napísať ceny, aké len uzná za vhodné. Dôvod číslo tridsaťdva. V Hnúšti nakúpili luxusné lavičky za desiatky tisíc eur. Za osem lavičiek, kovovú plastiku plameňa a preliezačky zaplatili vyše 150 000 eur. Stačí už len dodať, že primátor Hnúšte je pán Bagačka, poslanec SMER-u. Dôvod číslo tridsaťtri. Aha, to sme už mali, sa ospravedlňujem, aby som nenarátal príliš veľa dôvodov, to je tá stratená, ten prehratý spor s UNION-om, s UNION poisťovňou. Ja som to na začiatku spojil, ale to sú dva. Teda jeden je, že vôbec taký spor sme prehrali, a druhý je ten, že sme zaplatili za prehranie týchto sporov sumu niekde medzi 15 až 22 mil. eur, to nikto nevie tak presne. Dôvod číslo tridsaťštyri nie je síce žiadne rozkrádanie, ale je to veľmi vážna vec. V nitrianskej nemocnici zabielili kartu dieťaťa. Šéf nitrianskej nemocnice pán kolega Valecký, poslanec SMER-u, klamal pri bielení karty ťažko chorého Miška. No keby toto robili poslanci strany Sloboda a Solidarita, ktorej ja som predseda, by som sa veru riadne hanbil, ale určite by som konal. Len, ryba smrdí od hlavy, čo môže tak pán Fico konať, keď najviac masla na hlave má on. Dôvod číslo tridsaťpäť. Minister školstva nakúpil predraženú elektroniku pre školstvo. Cena je v bežných internetových obchodoch oveľa lacnejšia a elektronika išla aj školám, ktoré dostávajú eurofondy, a celkovo to bolo za 19 mil. eur. To už je taká, to je slušné, to vydá na kúpeľňu. Dôvod číslo tridsaťpäť (pozn. red.: správne má byť- „tridsaťšesť“). Zmluvy a faktúry štátu, ktoré nie sú automaticky na webe, chce naša vláda utajiť. Úradníci by nemali zverejňovať na požiadanie zmluvy, ktoré podľa zákona netreba na web zavesiť automaticky. Tu by som chcel povedať, pripomenúť, aký rozdiel bol medzi našou vládou a touto, kde sme my proaktívne tento zákon schválili a všetky zmluvy zverejňovali. Dôvod číslo tridsaťsedem. Slovenským elektrárňam dodáva bez súťaže služby firma člena jej predstavenstva. Viliam Kupec bol poradcom ministra Malatinského, neskôr bol dosadený do Slovenských elektrární, ktorým jeho firma dodávala účtovnícke služby. To len taký malý prípad klientelizmu. Dôvod číslo tridsaťosem. Za oslavu svojich dvadsiatich narodenín zaplatila Slovenská pošta, stratová, hej, za trojhodinový galavečer pre 500 hostí 80 000 eur. Dôvod číslo tridsaťdeväť. Ficova vláda chce dať jaskyne kamarátom bez verejnej súťaže. Na nájom jaskyne sa nemá vzťahovať zákon o majetku štátu, takže bude môcť byť pridelená len tak. Dôvod číslo štyridsať. Transpetrol chce dať za web 47 000 eur. Odhadovaná hodnota webu asi 10 000. No, dalo by sa zrejme pokračovať aj ďalej, ale keďže už ako pán Hlina vravel, že niektorí ľudia predsa len toto pozerajú, tak si dovolím dať odporúčanie: nabudúce voliť Alibabu a 40 zbojníkov, lebo tam je tých zlodejov menej. Ďakujem vám pekne. (Potlesk.)